Meer as 300 leerders van 129 skole, dwarsoor Suid-Afrika, het gekwalifiseer vir die eindronde van die Sanlam WOW Spelfees 2018, wat op 20 Oktober by die Universiteit Stellenbosch plaasvind. Dit beteken ’n klomp skoenlappers fladder reeds in baie leerders (en hulle ma’s en pa’s en onderwysers) se mae, want die eindstryd van die Spelfees is ’n opwindende toeskouersport.
“Dit is die hoogtepunt van ’n jaar se harde werk,” sê Saartjie Botha, direkteur van die Woordfees en WOW-projek. (WOW is ’n akroniem vir Woorde Open Wêrelde.) “Ons doel met die kompetisie is om leerders weer opgewonde te maak oor hul taal – en oor woorde. By WOW en by die Woordfees draai alles wat ons doen om woorde – lees, skryf, sang, toneel. Ons wil graag dié passie ook by ’n nuwe geslag laat vlamvat.”
Leslie van Rooi, Senior Direkteur: Sosiale Impak en Transformasie aan die Universiteit Stellenbosch, bestempel die WOW Nasionale Spelfees as een van sy “jaarlikse hoogtepunte”, onder meer, omdat dit help om brûe te bou: “Suid-Afrikaners van verskillende agtergronde kom saam om mekaar te leer ken en om – ten minste vir ’n oomblik – as gelykes mee te ding in ’n kompetisie wat ons wys wat hierdie geslag Suid-Afrikaners kan doen. En skielik is daar splinternuwe moontlikhede vir ons land.”